Apple udsender skuffende ny iPod touch

Der var engang, hvor iPod’en var Apples storsællert og fik både nænsom behandling og masser af opdateringer. Men det var dengang – inden iPhone så dagens lys. I dag er der bare en model tilbage og det er fire år siden at den sidst fik opmærksomhed. Altså indtil i dag forstås. For Apple har netop udsendt en ny iPod touch med den hurtige(re) A10 Fusion-processor.

Men det er nu ikke fordi Apple just har forkælet sin iPod touch. A10-processoren er den mindst potente af Apples processorer, der stadig er i produktion. Den blev introduceret i iPhone 7 og bruges i dag kun i den billigste iPad. Og så i iPod touch anno 2019. Processoren er cirka halvt så hurtig som de A12-processorer som de nyeste iPhones er bestykket med.

A10-processoren gør det, trods alt, muligt at benytte Augmented Reality og gruppe-Facetime på iPod’en.

Ud over processoren er den eneste forskel fra den fire år gamle touch, at den fås med større lagerplads, nemlig helt op til 256 gigabyte. Den har stadig 4-tommer skærm og Home-knap (uden TouchID) og FaceID er der heller ikke blevet plads til.

Rygterne om den nye iPod touch begyndte helt tilbage i januar og det var forventet at den blev lanceret sammen med AirPods i starten af april. Prisen for den nye model starter ved 1.799 kroner. Den fås i seks forskellige farver.

Apple udsender skuffende ny iPod touch